উইকি রমজান ভালোবাসে ২০২৫  এবার প্রথমবারের মতো ৩২টি দেশে আয়োজিত হচ্ছে উইকি রমজান ভালোবাসে। এর আগে ২০১৯ সালে শুধু উইকিমিডিয়া কমন্সে এটি আয়োজিত হয়েছিল। ২৫ ফেব্রুয়ারি থেকে শুরু হওয়া এই প্রতিযোগিতার উদ্দেশ্য রমজান ও ইসলামি ব্যক্তিত্ব সম্পর্কিত অন্তত ৫,০০০ নিবন্ধ সৃষ্টি ও অনুবাদ করা। এর আগে বাংলা উইকিপিডিয়ায় একক উদ্যোগে রমজান মাস জুড়ে এডিটাথনের আয়োজন করা হত। তবে এই প্রথম বাংলা উইকিপিডিয়ায় বৈশ্বিক সংশ্লিষ্টতার সাথে এটা পরিচালিত হচ্ছে। পাশাপাশি এবার বাংলা উইকিভ্রমণ, বাংলা উইকিউক্তি ও বাংলা উইকিবই প্রকল্পে এটি আয়োজনের জন্য প্রস্তুতি চলছে। ১৫ এপ্রিল পর্যন্ত চলবে এই বৈশ্বিক প্রতিযোগিতা যা রমজানের সংস্কৃতি ও ইসলামি ইতিহাস সম্পর্কিত জ্ঞানের ভাণ্ডার বৃদ্ধিতে অবদান রাখবে বলে আশা করা হচ্ছে।   জগদীশচন্দ্র বসু বিজ্ঞান এডিটাথনের ফলাফল  ২৮ ফেব্রুয়ারিতে প্রকাশিত হয়েছে বাংলা উইকিপিডিয়ায় সপ্তাহব্যাপী পরিচালিত জগদীশচন্দ্র বসু বিজ্ঞান এডিটাথন ২০২৪। "আনন্দময় বিজ্ঞান জগৎ"-এর আয়োজনে এবং মেঘমল্লার২০১৭ ও ওয়াকিলঅমাত্রিকের উদ্যোগে পরিচালিত এই এডিটাথনের উদ্দেশ্য ছিল বাংলাদেশের বিজ্ঞান বিষয়ক শিক্ষাক্রমের অন্তর্ভুক্ত বিষয়াবলি এবং মহাকাশবিজ্ঞান ও তথ্যপ্রযুক্তি সংক্রান্ত নিবন্ধসমূহের সামগ্রিক মানোন্নয়ন করা। প্রতিযোগিতায় নিবন্ধগুলোতে মানোন্নয়নের ফলে যুক্ত শব্দ সংখ্যার ভিত্তিতে দেওয়া পয়েন্টের ভিত্তিতে বিজয়ী ঘোষণা করা হয়। ঘোষিত তিনজন শীর্ষ বিজয়ী হিসেবে ঐশিক রেহমান, রাজন চন্দ্র সাহা রাজু ও নীল নন্দী যথাক্রমে ৮৫.৪০৯, ৮৩.৭৯৪ ও ৬৮.৮৫ পয়েন্ট প্রাপ্ত হয়েছেন এবং তাদেরকে বিশেষ উইকিপদক, মুদ্রিত সনদ ও শুভেচ্ছা উপহার প্রদান করা হবে। পাশাপাশি সকল প্রতিযোগীকে ডিজিটাল সার্টিফিকেট প্রদান করা হবে।   স্টুয়ার্ড নির্বাচনে সম্প্রদায় থেকে নতুন মুখ  ২০২৫ সালের বৈশ্বিক স্টুয়ার্ড নির্বাচনে বাংলা উইকিসম্প্রদায়ের শাকিল হোসেন নির্বাচিত হয়েছেন। তিনি বাংলা উইকিপিডিয়া ও বাংলা উইকিবইয়ের একজন প্রশাসক। এছাড়াও স্টুয়ার্ড হবার পূর্বে তিনি বৈশ্বিক প্রশাসক ও নাম পরিবর্তনকারী হিসেবে দায়িত্ব পালন করেছেন। এরপূর্বে বাংলা উইকিপিডিয়া হতে আরও তিনজন স্টুয়ার্ড নির্বাচিত হয়েছিলেন। বাংলা উইকিপিডিয়ার ব্যুরোক্র্যাট তানভির রহমান ৭ অক্টোবর ২০১১ থেকে ৪ মার্চ ২০১৫ পর্যন্ত স্টুয়ার্ডের দায়িত্ব পালন করেন। দ্বিতীয়তে নাহিদ সুলতান ২৮ ফেব্রুয়ারি ২০১৬ থেকে ৬ মার্চ ২০২১ পর্যন্ত স্টুয়ার্ডের দায়িত্ব পালন করেন। আর মোহাম্মদ ইয়াহিয়া ২৭ ফেব্রুয়ারি ২০২৪ থেকে স্টুয়ার্ডের দায়িত্ব পালন করে আসছেন।   সিলেটি উইকিপিডিয়া প্রকাশিত হয়েছে   thumb|right|100px|সিলেটি উইকিপিডিয়ার লোগো  সিলেটি ভাষার জন্য নতুন এক মুক্ত বিশ্বকোষীয় প্রকল্প হিসেবে সিলেটি উইকিপিডিয়া আনুষ্ঠানিকভাবে যাত্রা শুরু করেছে। ১৪ ফেব্রুয়ারি উইকিমিডিয়া ফাউন্ডেশন এই প্রকল্পের অনুমোদন দেয়, এবং ২৫ ফেব্রুয়ারি প্রকল্পটি সর্বসাধারণের জন্য উন্মুক্ত করা হয়। এটি সিলেটি ভাষা সংরক্ষণ ও প্রচারের ক্ষেত্রে গুরুত্বপূর্ণ একটি পদক্ষেপ। সিলেটি ভাষা বাংলাদেশের সিলেট বিভাগ এবং ভারতের বরাক উপত্যকা ও হোজাই জেলার প্রায় ১.১৮ কোটি মানুষের মাতৃভাষা। এই নতুন সংস্করণটি মূলত সিলেটি নাগরি লিপিতে লেখা হয়েছে।    বাংলার প্রেমে উইকি ২০২৫  ১ মার্চ থেকে উইকিমিডিয়া কমন্সে বাংলা উইকিমৈত্রীর উদ্যোগে শুরু হয়েছে বাংলার প্রেমে উইকি ২০২৫। এর আগে ২০২৪ সালে প্রথমবারের মতো আয়োজিত হয়েছিল এই মাসব্যাপী আয়োজন। প্রথম আয়োজনের বিষয় ছিল বাংলার খাবার এবং সেই আয়োজনে অংশগ্রহণকারীরা বাংলার খাবারের ছবি আপলোড করে কমন্সকে সমৃদ্ধ করেছিল। এবারের বিষয় "বাংলার পাখি" এবং প্রতিযোগিতা চলবে ৩১ মার্চ পর্যন্ত। আন্তর্জাতিক জুরিদের বিশ্লেষণ অনুযায়ী শীর্ষ তিন বিজয়ীর জন্য থাকবে অর্থ পুরস্কার এবং শীর্ষ দশ বিজয়ীকে দেওয়া হবে ক্রেস্ট ও সনদপত্র। বাংলা সংস্কৃতি ও ঐতিহ্য সংরক্ষণে এই কার্যক্রম গুরুত্বপূর্ণ অবদান রাখবে বলে আয়োজকদের প্রত্যাশা।   আন্তর্জাতিক নারী দিবস অনলাইন সম্পাদনা সভা  ৮ মার্চে শুরু হয়েছে আন্তর্জাতিক নারী দিবস উপলক্ষে অনলাইন সম্পাদনা সভা। উইকিনন্দিনী কর্তৃক আয়োজিত এই প্রতিযোগিতায় ১২ মার্চ পর্যন্ত নারী সম্পর্কিত নিবন্ধ অনুবাদ করা যাবে। ২০১৫ সালে সর্বপ্রথম নারী দিবস উপলক্ষে এরকম একটি প্রতিযোগিতার আয়োজন করা হয়েছিল যা এরপর থেকে মোট পাঁচ বার আয়োজিত হয়েছে। এই বছর "অধিকার, সমতা, ক্ষমতায়ন নারী ও কন্যার উন্নয়ন" প্রতিপাদ্য নিয়ে আয়োজিত এই সম্পাদনা সভায় সকল প্রতিযোগীকে উইকিপদক ও ডিজিটাল সনদপত্র দেওয়া হবে। নারী দিবসের গুরুত্ব ও তাৎপর্য তুলে ধরার ক্ষেত্রে উইকিপিডিয়ানদের মাঝে সচেতনতা সৃষ্টি করবে এই প্রতিযোগিতা এমনটা আশা করা হচ্ছে।    একনজরে    মাইলফলক : নিম্নলিখিত উইকিমিডিয়া প্রকল্পগুলি ২০২৫ সালের ফেব্রুয়ারিতে মাইলফলক অর্জন করেছে:  ১,০০০ নিবন্ধ : কেন্দ্রীয় কানুরি উইকিপিডিয়া  ২,০০০ নিবন্ধ : সোয়ানা উইকিপিডিয়া  ৫,০০০ নিবন্ধ : নরম্যান উইকিপিডিয়া  ১০,০০০ নিবন্ধ : সারাইকি উইকিপিডিয়া  নতুন প্রকল্প : নিম্নলিখিত উইকিমিডিয়া প্রকল্পগুলি ২০২৫ সালের ফেব্রুয়ারিতে প্রকাশিত হয়েছে:   সিলেটি উইকিপিডিয়া   সাঁওতালি উইকিঅভিধান